אירנה סנדלר

אירנה סטניסלבה סנדלר (בפולנית: Irena Stanisława Sendlerowa; 15 בפברואר 1910 – 12 במאי 2008) הייתה אחות קתולית ועובדת סוציאלית פולנייה וחברת מחתרת, שהתנגדה לנאצים בזמן מלחמת העולם השנייה. על פעולותיה להצלת ילדים יהודים הוענקו לה התואר חסידת אומות העולם וכן אזרחות כבוד של מדינת ישראל.

ביוגרפיה
ממוזער|סנדלר ביום הולדתה ה-95 עם חלק ממי שהצילה לאחר עשרות שנים, 2005
נולדה בשם אירנה סטניסלבה קז'יז'נובסקה (Irena Stanisława Krzyżanowska) בעיר הפולנית אוטבוצק, למשפחה קתולית. אביה סטניסלב היה רופא בעל השקפות סוציאליסטיות, שרוב מטופליו באו מקרב תושביה היהודים של העיירה, השוכנת כ-20 ק"מ מדרום-מזרח לוורשה.

בראשית המלחמה הצטרפה לפעולות הסיוע ליהודים, בחלוקת מזון, דאגה ליתומים ולסיוע כספי לאנשים, שהנאצים החרימו את רכושם.

בשנת 1942 עבדה כמנהלת בכירה בעיריית ורשה, במחלקת הסעד. היא הצטרפה לארגון "ז'גוטה", שפעל מטעם הממשלה הפולנית הגולה בלונדון בסיוע ליהודים. כינויה במחתרת הפולנית היה יולנטה, ועיסוקה העיקרי שם היה בהצלת ילדים יהודים. היא סיכנה את חייה בפעולות חילוץ והצלה בעזרת אנשים שגייסה לעזרה, עסקה בזיוף מסמכים שהקנו ליהודים שמות נוצריים והשיגה אישורי מחלה, שנועדו להרתיע את הנאצים מהתפשטות מחלות מידבקות. יחד עם העוזרת שלה, אירנה שולץ, נכנסה לגטו בעילה של טיפול בחולים וכך הבריחה לשם כסף, מזון, תרופות ובגדים.

בהמשך התחילה להבריח ילדים מן הגטו למנזרים או אל משפחות נוצריות, באמצעות מסמכים מזויפים שהסדירו להם במחתרת. לחלק מהילדים סיפרו שהוריהם היהודים הם מאמצים, כדי להקל עליהם את הפרידה מהוריהם. חלק מהילדים הוברחו בשעות הבוקר המוקדמות מתחת למושבי הנוסעים בחשמלית שחצתה את הגטו. חלקם הוסעו במכונית פרטית אשר היה בה גם כלב. הכלב היה מאומן לנבוח כאשר בכו הילדים ונביחותיו החרישו את בכי הילדים כך שהבכי לא נשמע מחוץ למכונית.

אירנה סנדלר הקפידה על רישום מדויק של הילדים שהבריחה מן הגטו, כדי שאפשר יהיה לאתרם בסוף המלחמה ולהשיבם למשפחותיהם. את הרשימות הטמינה בכדי זכוכית באדמה בגן ביתה. בסך הכול הצילה בדרך זו כ-2,500 ילדים יהודים.

באוקטובר 1943 אסר אותה הגסטפו ועינה אותה כדי שתמסור את שמות הילדים שהצילה, אך היא לא נשברה. נגזר עליה עונש מוות, יחד עם עוד 39 אסירות, אך היא נחלצה בעזרת שומר, שקיבל שוחד מחבריה למחתרת. לאחר מכן הוכנסה לרשימת אסירים שהוצאו כבר להורג, וחייתה במחתרת.

לאחר המלחמה עבדה במשרד הבריאות של פולין. עבודתה במחתרת, שהייתה כפופה לממשלה הגולה בלונדון, החשידה אותה בעיני הקומוניסטים, אך הם חששו לפגוע בה לרעה.

 חיים אישיים 
היא נישאה למיצ'יסלאב סנדלר ב-1931. לזוג לא נולדו ילדים ובשנת 1947 הם התגרשו. לאחר מכן, באותה שנה נישאה לידיד יהודי מהאוניברסיטה בשם סטפן זגז'מבסקי (במקור: אדם צלניקר). נולדו להם שלושה ילדים, שאחד מהם נפטר בלידה. סטפן נפטר ב-1961. לאחר מכן, ב-1961, נישאה שוב לבעלה הראשון מיצ'יסלאב סנדלר, ולאחר כעשור התגרשו שוב.

 הערכה והנצחה 
בשנת 1965 העניק לה מוסד יד ושם את תואר חסידת אומות העולם ובשנת 1991 קיבלה אזרחות כבוד של ישראל.

נשיא פולין לשעבר, לך קצ'ינסקי, הציע בביקורו בישראל שהמדינה תיתן חסות משותפת עם פולין למועמדותה של אירנה סנדלר לקבלת פרס נובל לשלום. ארגון יד ושם הצהיר שאף כי אינו מתנגד להצעה, היה מעדיף שהפרס יינתן במקובץ לכל חסידי אומות העולם.

בשנת 2009 יצא לזכרה סרט טלוויזיה, "ליבה האמיץ של אירנה סנדלר". הסרט מספר את סיפור חייה, ובסופו אף יש הסרטה שלה מימי זקנותה. את דמותה בסרט מגלמת השחקנית אנה פקווין.

ביולי 2010 ריססו אלמונים כתובת אנטישמית על קברה.

המלחין קובי אשרת סיפר בתוכנית טלוויזיה בערוץ 10 כי סיפור חייה של אירנה ריגש אותו מאוד, והוא כתב יצירה סימפונית לכבודה, כאשר קטעים תיעודיים המצולמים איתה משולבים ביצירה.

במאי 2013 נקראה הדרך החוצה את הרחבה שמול המוזיאון לתולדות יהודי פולין שבוורשה, ויוצאת מרחוב מרדכי אנילביץ' (סמוך לרחוב לודוויג זמנהוף), "סימטת סנדלר" על שמה.

לאירנה סנדלר הוענק עיטור העיט הלבן בשנת 2003, והיא קיבלה אזרחות כבוד של ורשה וטרצ'ין (עיירה שבקרבתה התגוררה בהיותה ילדה).

בשנת 2018 הוציא שירות הדואר הפולני בול לזכרה של אירנה סנדלר.

בשנת 2021 נקרא על שמה רחוב ברמת גן.

 ראו גם 
 הצלת יהודים במהלך השואה

לקריאה נוספת

 טילאר ג' מָצֵאו, הילדים של אירנה, מאנגלית: צילה אלעזר, כתר, 2018

קישורים חיצוניים

 Irena Sendler  - אתר אינטרנט לזכרה
 אירנה סנדלר, באתר יד ושם
 סיפורה של אירנה סנדלר, בערוץ יד ושם באתר יוטיוב










הערות שוליים

קטגוריה:פולניות חסידות אומות העולם
קטגוריה:מצילים בשואה: פולין
קטגוריה:בוגרות אוניברסיטת ורשה
קטגוריה:אישים הקבורים בבית הקברות האזרחי פובונזקי
קטגוריה:אחיות
קטגוריה:עובדות סוציאליות
קטגוריה:נוצרים רומים-קתולים
קטגוריה:אבירי מסדר העיט הלבן
קטגוריה:פולניות שנולדו ב-1910
קטגוריה:פולנים שנולדו ב-1910
קטגוריה:נפטרות ב-2008
קטגוריה:פולנים שנפטרו ב-2008